重遊清虚庵
作者：董嗣杲
朝代：宋

paragraphs: 夏初曾歷此，信宿强舍去。
及其還城中，旅瑣若羈馭。
凉秋復過時，又坐題詩處。
黄冠苦相佞，往往多過譽。
且謂筆力遒，真得鬼神助。
但將虚名汙，不具實眼覷。
顧予欲棲止，未有抛茅據。
難忘整屐遊，贏得寘浮慮。
地曠實仙源，野步豈宜遽。
且須窮嵌巖，何在事啖茹。
祗酌神泉清，垢净不待濾。
撥雲峯下石，晚霽且箕踞。